Sajtóanyag, 2013. 05.08.

                                                    JÖVŐBARÁT SZTÁRGÁLA 
                                                           2013. május 11. 19:00
                                                                      Játékszín 
                                                       
22 művész részvételével jótékonysági estet szervez a Jövőbarát Alapítvány. A civil szervezet, amely a hétvégi éjjeli sportfoglalkozásokból az Év Civil Szervezetévé (Óbuda, 2012.) nőtte ki magát és évente több ezer 10 év feletti, szociális hátránnyal küzdő nehéz helyzetű fiatalnak nyújt alternatív időtöltési lehetőségeket éjjel és nappal, a bevételt tevékenységének bővítésére szánja. 
Az esten a fellépő művészek amellett, hogy eddig is rendszeresen támogatták a szervezetet most új oldalukról mutatkoznak be.            

Egy ping-pong asztallal kezdődött...

Több mint húsz évvel ezelőtt óriási visszhangot keltett az a kezdeményezés, amely a főváros egyik északi, lakótelepi övezetében, a kulturális, sport és szabadidőközpontoktól távol eső tipikus alvó negyedében az utcán csellengő fiatalokat próbálta meg lekötni a hétvégenként az esti és éjjeli órákban. Az éjféli ping-pongozási lehetőség (némi étkezéssel és meleg helységgel kiegészítve) a csellengő,10 év feletti, nehéz helyzetű, szociálisan hátrányos helyzetű fiataloknak kínált közösségi tevékenységet, olyanoknak, akiknek az otthoni környezet sem volt vonzó és az éjszakai élet sem kínált elfogadható időtöltést. 
A kezdeményezés óriási publicitást kapott, az eltelt 20 év alatt az „Éjféli sportbajnokság” mára   számos kulturális programmal bővült (teaház meghívott vendégekkel, színházlátogatás, kirándulások). 2007-ben pedig már a nappali időszakban is kínálnak alternatív időtöltést.  
A programot Óbudán 2002-óta a Jövőbarát Alapítvány viszi tovább, amely tavaly az Év Civil Szervezete Óbudán címet is megkapta. A szervezet fővédnöke Göncz Árpád.     

Balatoni kirándulásra gyűjtünk...
 
A szervezet az elmúlt időszakban számos támogató, és még több önkéntes segítségével sikeresen működik az általa felvállalt tevékenységekben, céljai megvalósításában.
A támogatók, cégek lehetőségei az évek óta húzódó gazdasági válság hatására szinte a minimálisra zsugorodtak, de az ismert művészek, akik nevüket, elismertségüket, ázsiójukat és közreműködésüket is felajánlják a sztárgála keretében, talán mozgósítani tudják rajongóikat, követőiket, azokat, akik ily módon akarnak hozzájárulni a szervezet céljaihoz.
A Jövőbarát sztárgálára (május 11. 19:00, Játékszín, Budapest, Teréz körút 48.) nem kellett művészeket toborozni, az utolsó pillanatig érkeztek az előadók, zenészek, énekesek, színészek, művészek jelentkezései. 

A bevételből az alapítvány a Balatonra szervez kirándulást, olyan fiataloknak, akiknek nem telik rá vagy még soha sem voltak a tónál.   

                                     Jövőbarát sztárgála - minden másként van         

22 fellépő művész közreműködik az idén száz éves Játékszín és a tíz éves Jövőbarát Alapítvány összefogásaként a jótékonysági esten, amelyhez a helyszínt a Játékszín adja. Az est különlegessége, hogy a fellépő művészek új, szokatlan oldalukról mutatkoznak be, így lesz ezen az estén minden másként.  Az alkalmi zenei formációk és meglepetésvendégek mellett egy közös dalra is készülnek az alapítvány fiataljai, melyben néhány sztár is részt vesz, valamint a Momentán Társulat közreműködésével megidézik a Jövőbarátok elmúlt tíz évének fontos eseményeit.

Fellép többek közt: Polyák Lilla, Homonnay Zsolt, Csonka András, Baricz Gergő, Antal Timi, Gubás Gabi, Éliás Gyula, Hrutka Róbert, Kálloy Molnár Péter, Pindroch Csaba, Verebes Linda, Lévay Viktória, Szőlőskei Tímea, Kinizsi Ottó, Deutsch Anita, Szőke Szandra, a Momentán Társulat, a Talamba Ütőegyüttes.
Az est házigazdái: Barabás Évi és Németh Kristóf.

A rendezést pedig az új, fiatal rendező generáció egyik legsikeresebb képviselője Dicső Dániel (Álmodozók, Asszony a fronton, Equus, Párnakönyv) vállalta el.  

     Budapest, 2013.05.08.                       

                         További információk: Horváth Piroska info@jovobarat.hu 06 30 989 4809
                                                             Péli Nagy Kata pelipress@gmail.com,06 30 625 6806,